НАЦРТ

На основу члана 32. ст. 1. тач. 6. Закона о локалној самоуправи („Сл. гласник РС“, бр.129/2007, 83/2014 – др.закон, 101/2016 – др.закон, 47/2018 и 111/2021 – др.закон), члана 13. ст. 1 тач. 3 и члана 14. став 1. тачка 5. Закона о енергетској ефикасности и рационалној употреби енергије („Сл. гласник Републике Србије“, бр.40/2021), и члана 40. став 1. тачка 76. Статута општине Трстеник („Сл. лист општине Трстеник“, бр.1/2019), Скупштина општине Трстеник, на седници одржаној дана ______________. године, донела је
 
ОДЛУКУ
О УСПОСТАВЉАЊУ СИСТЕМА ЕНЕРГЕТСКОГ МЕНАЏМЕНТА
ОПШТИНЕ ТРСТЕНИК

I ОПШТЕ ОДРЕДБЕ
ПРЕДМЕТ
Члан 1.
Овом одлуком успоставља се систем енергетског менаџмента, одређују носиоци енергетског менаџмента, уређује структура задужених и одговорних лица за реализацију циљева енергетског менаџмента, као и одговорности, координација и процедуре за управљање потрошњом енергије у општини Трстеник, у складу са Програмом и Планом енергетске ефикасности општине Трстеник.
ЦИЉ УРЕЂИВАЊА
Члан 2.
Циљ система енергетског менаџмента у општини Трстеник је стварање услова за ефикасно коришћење енергије и унапређење енергетске ефикасности, чиме се доприноси:
1. сигурности снабдевања енергијом; 
1. остваривању уштеда енергије;
1. одрживом коришћењу природних и других ресурса;
испуњењу обавеза прописаних законом, стратешким и планским документима.
 
ЗНАЧЕЊЕ ИЗРАЗА
Члан 3.
Изрази употребљени у овој одлуци имају следеће значење: 
1) годишњи извештај о остваривању циљева уштеде енергије (у даљем тексту: Годишњи извештај) је извештај којим општина Трстеник извештава министарство надлежно за послове енергетике о спроведеним мерама и активностима и степену реализације циљева дефинисаних програмом и планом енергетске ефикасности;
2) енергија је електрична енергија, топлотна енергија и енергенти у које спадају: угаљ, природни гас, нафта, деривати нафте, обновљиви и др. извори енергије као и пратећи ресурси чија потрошња утиче на енергетску ефикасност, укључујући и потрошњу воде;
3) енергетска ефикасност (ЕЕ) значи употребу мање количине енергије (енергената) за обављање истог посла, односно функције (грејање, хлађење, осветљење,...) уз задржавање или повећање нивоа комфора и квалитета живота;
 
 
4) енергетски менаџер је физичко лице које има лиценцу енергетског менаџера за област енергетике јавног сектора, именовано од стране председника општине Трстеник, да прати и бележи начине коришћења и количине употребљене енергије, предлаже мере енергетске ефикасности и обавља друге послове утврђене законом; 
5) ИСЕМ је информациони систем за праћење и анализу потрошње енергије и воде у јавним објектима који служи за потребе система енергетског менаџмента и којим управља министарство надлежно за послове енергетике;
6) јавни објекат је објекат у јавној својини општине Трстеник, као и објекти које користе установе основане од стране општине Трстеник и други објекти за које општина Трстеник сноси трошкове потрошње енергије, односно енергената, текућег и/или инвестиционог одржавања;
7) корисници јавних средстава су директни и индиректни корисници буџетских средстава, јавна комунална предузећа, јавна предузећа и установе основане од стране општине Трстеник, односно правна лица основана од стране тих јавних предузећа, као и јавне агенције, установе, службе и организације и правна лица над којима општина Трстеник има директну или индиректну контролу над више од 50% капитала или више од 50% гласова у органима управљања, друга правна лица у којима јавна средства чине више од 50% укупних прихода остварених у претходној пословној години;
8) мере енергетске ефикасности су радње које доводе до проверљивог и мерљивог или проценљивог повећања енергетске ефикасности и предузимају се као резултат мере политике енергетске ефикасности, мером енергетске ефикасности сматра се и производња електричне односно топлотне енергије коришћењем обновљивих извора енергије, под условом да се произведена електрична, односно топлотна енергија користи на месту производње; 
9) мере политике енергетске ефикасности су мере, активности и радње које утврђују ограни и друга тела општине Трстеник, ради стварања оквира подршке или подстицаја за учеснике на тржишту, да пружају и набављају енергетске услуге и примењују друге мере енергетске ефикасности; 
10) министарство - Министарство рударства и енергетике РС; 
11) објекти јавне потрошње су објекти у општој употреби (јавни објекти - зграде, улице, путеви, паркови, тргови, јавне површине и др. објекти у општој употреби који су у надлежности општине), објекти јавних комуналних предузећа основана за обављање комуналних делатности, објекти јавних предузећа и други објекти или делови објеката за које општина Трстеник сноси трошкове потрошње енергије, односно енергената, текућег и/или инвестиционог одржавања; 
12) план енергетске ефикасности општине Трстеник (у даљем тексту: план енергетске ефикасности) је плански документ са мерама и активностима којима обвезник система енергетског менаџмента планира да спроведе програм енергетске ефикасности;
13) политика енергетске ефикасности подразумева дефинисање општих циљева везаних за смањење потрошње енергије, енергената и повећање енергетске ефикасности, повећање удела обновљивих извора енергије и смањење емисије штетних гасова; 
14) програм енергетске ефикасности општине Трстеник (у даљем тексту: програм енергетске ефикасности) је плански документ који доноси општина Трстеник, о планираном начину остваривања и величини планираног циља уштеде енергије, за период од најмање три године; 
15) самостални обвезници система: привредна друштва и јавна предузећа чија је претежна делатност у производном сектору, сектору трговине и услуга, као и установе основане од стране општине Трстеник у области образовања, науке, културе, физичке културе, здравствене заштите, социјалне заштите, друштвене бриге о деци и другим областима, ако имају годишњу потрошњу енергије већу од количине коју пропише Влада РС;
16) СЕМИС је информациони систем за праћење спровођења система енергетског менаџмента којим управља министарство надлежно за послове енергетике.
 
ЈАВНИ ИНТЕРЕС
Члан 4.
Енергетска ефикасност и рационална употреба енергије је у јавном интересу општине Трстеник и од посебног је значаја за општину Трстеник.
Систем енергетског менаџмента општине Трстеник обухвата објекте у јавној својини које користи општинска управа, јавна предузећа основана од стране општине Трстеник, а која нису самостални обвезници система, као и установе основане од стране општине Трстеник и друге објекте у јавној својини за које средства за измирење трошкова енергије обезбеђује јединица локалне самоуправе, односно објекте за које општина Трстеник измирује  трошкове енергије.
 
ОСНОВНИ АКТИ
Члан 5.
Основни акти којима се утврђује политика енергетске ефикасности општине Трстеник су: 
- План развоја општине Трстеник и Акциони план у делу који се односи на енергетску ефикасност; 
- Програм и план енергетске ефикасности општине Трстеник. 
Општина Трстеник у својим планским документима планира активности у области енергетске ефикасности у складу са Стратегијом развоја енергетике РС и Програмом којим се утврђују услови, начин, динамика и мере за остваривање Стратегије, Интегрисаним националним енергетским и климатским планом, као и важећим законским прописима.
 
ОБАВЕЗЕ ОПШТИНЕ ТРСТЕНИК
Члан 6.
Систем енергетског менаџмента општине Трстеник јесте систем организованог управљања енергијом који обухвата најшири скуп регулаторних, организационих, подстицајних, техничких и других мера и активности, као и организованог праћења и анализе обављања енергетских делатности и потрошње енергије, које у оквирима својих овлашћења, планира и спроводи општина Трстеник. 
Општина Трстеник као обавезник система енергетског менаџмента дужан је да: 
1) прати и анализира све видове своје потрошње енергије, води о тој потрошњи редовну и тачну евиденцију путем информационих система установљених републичким прописима односно општим актима општине Трстеник; 
2) утврђује циљеве енергетске ефикасности у оквиру својих послова и доноси програм и план енергетске ефикасности ради постизања уштеде енергије у складу са циљевима уштеде које дефинише Влада РС; 
3) именује енергетског менаџера односно чланове Савета за енергетску ефикасност општине Трстеник; 
4) обавештава Министарство о лицу које је именовао за енергетског менаџера и о лицу које је овлаштено да поред енергетског менаџера потписује Годишњи извештај; 
5) доноси интерни акт којим ће бити уређена структура задужених и одговорних лица за реализацију циљева енергетског менаџмента, као и одговорности, координација и процедуре за управљање потрошњом енергије; 
6) доноси програм и план енергетске ефикасности општине Трстеник; 
7) спроводи мере енергетске ефикасности наведене у програму, односно у плану из тачке шест овог члана; 
8) доставља министарству Годишњи извештај о остваривању циљева уштеде енергије садржаних у програму и плану из тачке шест овог члана на прописаном обрасцу и прописаном року; 
9) обезбеђује спровођење енергетског прегледа у роковима предвиђеним законом; 
10) уноси податке у ИСЕМ и СЕМИС; 
11) редовно и благовремено обезбеђује енергетском менаџеру приступ подацима који су му потребни за рад; 
12) планира и обезбеђује средства за спровођење мера дефинисаних програмом и планом из тачке шест овог члана; 
13) предузима и друге активности и мере у складу са законом.
 
II СИСТЕМ ЕНЕРГЕТСКОГ МЕНАЏМЕНТА
Члан 7.
Носиоци система енергетског менаџмента општине Трстеник су: председник општине Трстеник, Општинска управа општине Трстеник, Савет за енергетску ефикасност општине Трстеник, енергетски менаџер општине Трстеник и корисници јавне својине и јавних средстава, који нису самостални обвезници система енергетског менаџмента.
 
ПРЕДСЕДНИК ОПШТИНЕ ТРСТЕНИК
Члан 8.
Председник општине Трстеник, као носилац система енергетског менаџмента општине Трстеник предузима следеће активности: 
- именује енергетског менаџера општине Трстеник; 
- именује чланове Савета за енергетску ефикасност; 
- потписује Годишњи извештај или именује лице овлашћено за потписивање Годишњег извештаја; 
- и предузима друге активности у циљу обезбеђивања услова за спровођење мера енергетске ефикасности. 
Потребан број и састав чланова Савета за енергетску ефикасност општине Трстеник, одређује председник општине Трстеник, у складу са политиком енергетске ефикасности општине Трстеник и важећим законским прописима.
 
ОПШТИНСКА УПРАВА ОПШТИНЕ ТРСТЕНИК
Члан 9.
Успоставља критеријуме енергетске ефикасности у погледу поступка јавне набавке добара и услуга и куповине (закупа објекта или делова објекта) и адаптације и даје препоруке доносиоцу одлука у оквиру субјекта о уговарању куповине енергије, преговарање са снабдевачима енергијом и давање препорука везаних за избор енергената и избор снабдевача, који иду у корист општини Трстеник.
Општинска управа општине Трстеник односно њене организационе јединице као делови обвезника система енергетског менаџмента општине Трстеник, задужена за: припремање, управљање, спровођење и извештавање о пројектима, дужна је да органу надлежном за извештавање о реализованим мерама ЕЕ – председнику општине као и енергетском менаџеру у року од 15 дана од дана завршетка пројекта достави све релевантне податке о пројекту: назив и адресу објекта на коме се мера енергетске ефикасности спроводи, податке о власнику објекта, назив пројекта, назив крајњег корисника пројекта, назив субјекта који финансира пројекат, назив спроведене мере енергетске ефикасности, кратак опис мере енергетске ефикасности, време извођења радова (почетак и крај), вредност инвестиције, као и податке о стању објекта, опреме и/или техничког система, односно грађевинског елемента на коме се мера ЕЕ спроводи, а који се односи на ситуацију пре и после спровођења мере енергетске ефикасности.
 
САВЕТ ЗА ЕНЕРГЕТСКУ ЕФИКАСНОСТ
Члан 10.
Савет за енергетску ефикасност (у даљем тексту: Савет), је саветодавно тело које доприноси унапређењу енергетске ефикасности и стварању делотворног система енергетског менаџмента у локалној самоуправи.
Савет учествује у припреми и изради стратешких, планских и нормативних аката од значаја за спровођење и унапређење политике енергетске ефикасности у општини Трстеник и остварење циљева утврђених прописима Републике Србије и планским актима Општине Трстеник. 
Председник општине Трстеник именује чланове.
Радом Савета председава председеник општине Трстеник или овлашћено лице које именује председник општине Трстеник.
Чланови Савета су и енергетски менаџер и представници одсека општинске управе Трстеник, јавно-комуналних предузећа, јавних предузећа и установа која нису самостални обвезници система, оператора дистрибутивног система за дистрибутивно подручје Трстеник, као и друга лица која могу бити именована. 
Друга лица која могу бити именована као чланови Савета, могу бити бирана из реда стручњака у датој области који својим знањем и угледом могу допринети раду Савета и спремни су да у том раду активно учествују, као и јавних предузећа која су самостални обвезници система.
Члан 11.
Савет се оснива на неодређено време. 
Савет доноси годишњи план рада и пословник о раду. Пословником о раду Савета уређује се начин рада, поступак усвајања и врста аката која доноси Савет. 
Савет о свом раду извештава председника општине Трстеник по потреби, а најмање једанпут у шест месеци. 
Савет за свој рад одговара директно председнику општине Трстеник и о свом раду подноси извештај председнику општине Трстеник, најкасније до краја фебруара текуће године за претходну годину. 
Члан 12.
Рад Савета је јаван. 
Акта која доноси Савет објављују се на званичној интернет-страници општине Трстеник. 
У свом раду Савет може организовати јавне консултације са стручњацима, заинтересованом јавношћу и грађанима. 
Члан 13.
У циљу спровођења политике енергетске ефикасности и обезбеђења боље функционалности система енергетског менаџмента, Савет: 
- прати процес израде енергетског биланса општине Трстеник;
- прати прикупљање података од значаја за успостављање система енергетског менаџмента у секторима производње, преноса, дистрибуције и потрошње енергије (потрошња енергената, утрошак средстава за набавку енергената и енергије, планова санације и друго од корисника јавних средстава из члана 3. ове одлуке) и воде, итд; 
- даје препоруке доносиоцима одлука о могућим изворима финансијских средстава за спровођење мера енергетске ефикасности и инвестирање у обновљиве изворе енергије; 
- учествује у планирању индикатора енергетског интензитета и праћења потрошње енергије и воде, као и енергетске ефикасности, успоставља циљеве и акционе планове неопходне ради смањења потрошње, повећање енергетске ефикасности и побољшања начина коришћења енергије у складу са енергетском политиком општине Трстеник; 
- прати кретање главних параметара у објектима, системима и процесима са потрошњом енергије и врши континуирано поређење са циљевима дефинисаним у енергетском политиком општине Трстеник;
- учествује у припреми предлога програма и плана енергетске ефикасности у складу са законом и предлаже за усвајање надлежним органима општине Трстеник; 
- прати припрему Годишњег извештаја о остваривању циљева уштеде општине Трстеник и даје стручно мишљење о сачињеном извештају; 
- утврђује процедуру за спровођење мера енергетске ефикасности, у циљу спровођења планом утврђених мера енергетске ефикасности; 
- даје иницијативу за организовање и спровођење обука за лица која учествују у прикупљању података и извештавања, тако да би у стекла потребна знања, што ће довести до уштеде енергије, побољшања енергетске ефикасности. 
Члан 14.
Савет предлаже председнику општине Трстеник: 
- програм међуопштинске сарадње у области енергетског менаџмента; 
- приступање општине Трстеник међународним иницијативама које окупљају локалне самоуправе активне у унапређењу енергетске ефикасности и коришћењу обновљивих извора енергије (Повеља градоначелника или слична организација); 
- друге активности које могу допринети унапређењу енергетског менаџмента у општини Трстеник.
 
ЕНЕРГЕТСКИ МЕНАЏЕР ОПШТИНЕ ТРСТЕНИК
Члан 15.
Енергетски менаџер општине Трстеник обавља следеће послове: 
- прикупља и анализира податке о начину коришћења енергија објеката за које општина Трстеник, као обвезник система испуњава обавезе; 
- организује и учествује у припреми програма и плана енергетске ефикасности; 
- предлаже мере енергетске ефикасности и учествује у њиховој реализацији; 
- припрема Годишњи извештај и 
- предузима и друге активности и мере прописане програмом и планом енергетске ефикасности и законским прописима. 
Послове енергетског менаџера обавља лице које има лиценцу за област енергетике јавног сектора, издату од стране министарства. 
Енергетски менаџер општине Трстеник припремљени годишњи извештај о остваривању циљева уштеде енергије садржаних у програму и плану енергетске ефикасности општине Трстеник доставља на увид и разматрање председнику Општине Трстеник односно лицу које је овлашћено за потписивање Годишњег извештаја и Савету, најкасније 15 дана пре законом прописаног рока за достављање предметног извештаја. 
Енергетски менаџер општине Трстеник за свој рад одговара директно председнику општине Трстеник. 
Енергетски менаџер општине Трстеник, након потписивања, Годишњи извештај о остваривању циљева уштеде енергије садржаних у програму и плану енергетске ефикасности, доставља Министарству на прописаном обрасцу, најкасније до 31. марта текуће године за претходну годину. 
Енергетски менаџер општине Трстеник у обавези је да буде у сталној комуникацији са организационом јединицом за енергетску ефикасност министарства надлежног за послове енергетике и редовно учествовање на састанцима, обукама и другим догађајима.
Члан 16.
У циљу обезбеђења боље функционалности ИСЕМ енергетски менаџер општине Трстеник овлашћен је да предузима следеће мере и активности и то:
- управља корисницима ИСЕМ на нивоу објекта односно на нивоу трошковних центара за које је надлежан; 
- комуницира са администраторима информационих система из области енергетике, у вези са свим питањима од значаја за функционисање објеката за које је надлежан; 
- креира различите извештаје за потребе корисника ИСЕМ на вишим хијерархијским нивоима; 
- комуницира са надлежнима за систем енергетског менаџмента општине Трстеник о питањима везаним за ИСЕМ; 
- врши надзор над процесом уноса података и даје потребне инструкције.
 
ОБАВЕЗЕ НОСИЛАЦА СИСТЕМА ЕНЕРГЕТСКОГ МЕНАЏМЕНТА
Члан 17.
Унос података у ИСЕМ првенствено врше корисници јавних објеката и јавних средстава, у складу са прописима и другим актима. 
Корисник јавног објекта односно корисник јавних средстава је у обавези да одреди лице за унос података о објекту/има за које је надлежан и за креирање једноставних извештаја и анализа и о томе обавештава енергетског менаџера општине Трстеник. 
Унос података обухвата податке о објектима односно енергетским трошковним целинама (општи подаци, конструкциони подаци, подаци о енергетским системима и сл.), потрошњи енергије, енергената и воде у објекту за који је надлежан и друге податке од значаја за ефикасно управљање енергијом на територији општине Трстеник. 
Обвезници система енергетског менаџмента општине Трстеник на нивоу крајњег корисника објекта одговорни су за тачност и веродостојност података и информација из своје надлежности које уносе у ИСЕМ.
Лице овлашћено за унос података из става 2. овог члана, за свој рад директно је одговорно енергетском менаџеру општине Трстеник.
Члан 18.
Носиоци система енергетског менаџмента општине Трстеник, у оквиру својих одлуком утврђених надлежности, обавезни су да у складу са програмом и планом енергетске ефикасности, обезбеде спровођење мера енергетске ефикасности и активности којима се остварује ефикасно коришћење енергије. 
Члан 19.
Савет је дужан да у року од тридесет дана од дана доношења плана енергетске ефикасности, утврди процедуру за спровођење мера енергетске ефикасности, у циљу спровођења планом утврђених мера енергетске ефикасности. 
Процедура за спровођење мера енергетске ефикасности треба да садржи следеће податке о: носиоцима и роковима за спровођење планираних активности, одговорностима носилаца активности, очекиваним резултатима за сваку од мера, односно активности, процену финансијских средстава (изворе и начин обезбеђивања) предвиђене за спровођење планираних мера, начин координације и извештавања у току спровођења мера и активности. 
Корисници јавних објеката и корисници средстава, дужни су да поступају у складу са утврђеном процедуром за спровођење мера енергетске ефикасности.
 
РОДНА НЕУТРАЛНОСТ ИЗРАЗА
Члан 20.
Сви појмови употребљени у овој одлуци у мушком граматичком роду обухватају мушки и женски природни род.
 
 
 
 
III ПРЕЛАЗНЕ И ЗАВРШНЕ ОДРЕДБЕ
Члан 21.
Лице именовано за енергетског менаџера општине Трстеник пре ступања на снагу ове одлуке, наставља да обавља послове и дужно је да испуњава обавезе утврђене Законом о енергетској ефикасности и рационалној употреби енергије и др. важећим прописима донетим на основу њега. 
Члан 22.
Председник општине Трстеник образоваће Савет и именовати чланове у року од 60 дана од дана ступања на снагу ове одлуке.
Члан 23.
Надзор над спровођењем ове одлуке вршиће одсек Општинске управе Трстеник надлежан за урбанизам, грађевинарство, имовинско-правне и стамбене послове.
Члан 24.
Ова одлука ступа на снагу осмог дана од дана објављивања у "Службеном листу општине Трстеник".
 
 
				          О б р а з л о ж е њ е
 
	Правни основ за доношење Одлуке о успостављању енергетског менаџмента у општини садржан је у члану 14. став 1. тачка 5. Закона о енергетској ефикасности и рационалној употреби енергије („Сл. гласник Републике Србије“, бр.40/2021), којим је прописано да је обвезник система дужан да донесе интерни акт којим ће бити уређена структура задужених и одговорних лица за реализацију циљева енергетског менаџмента, као и одговорности, координација и процедуре за управљање потрошњом енергијe.
На основу члана 32. став 1. тачка 6. Закона о локалној самоуправи („Сл. гласник РС“, бр.129/2007, 83/2014 – др.закон, 101/2016 – др.закон, 47/2018 и 111/2021 – др.закон) и члана 40. став 1. тачка 76. Статута општине Трстеник („Сл. лист општине Трстеник“, бр.1/2019), прописано је да Скупштина општине у складу са законом, обавља и друге послове утврђене законом и статутом. 
Имајући у виду да постоји потреба за доношењем интерног акта који регулише систем реализације циљева енергетског менаџмента у општини Трстеник у којем би активно учествовали сви корисници јавних средстава, Општинско веће општине Трстеник предлаже Скупштини општине да усвоји Одлуку у  датом тексту.
 

